b'\n_START_ARTICLE_\nAgathobulos\n_START_PARAGRAPH_\nAgathobulos (tai Agathoboulos, muinaiskreikaksi \xe1\xbc\x88\xce\xb3\xce\xb1\xce\xb8\xcf\x8c\xce\xb2\xce\xbf\xcf\x85\xce\xbb\xce\xbf\xcf\x82; n. 125 jaa.) oli antiikin kreikkalainen roomalaisajalla el\xc3\xa4nyt kyyniseen koulukuntaan kuulunut filosofi. H\xc3\xa4n oli kotoisin Aleksandriasta._NEWLINE_Agathobuloksen el\xc3\xa4m\xc3\xa4st\xc3\xa4 tiedet\xc3\xa4\xc3\xa4n vain v\xc3\xa4h\xc3\xa4n. Hieronymuksen teoksessa Chronicon Agathobulos on sijoitettu Plutarkhoksen, Sekstos Khaironeialaisen ja Oinomaoksen rinnalle keisari Hadrianuksen kolmannen hallitusvuoden (119) merkitt\xc3\xa4vimpien filosofien joukkoon._NEWLINE_Lukianoksen mukaan Agathobulos oli Demonaksin opettaja, ja my\xc3\xb6s Peregrinos Proteus opiskeli kyynist\xc3\xa4 el\xc3\xa4m\xc3\xa4ntapaa Aleksandriassa t\xc3\xa4m\xc3\xa4n ohjauksessa. Lukianoksen kuvauksen mukaan t\xc3\xa4h\xc3\xa4n \xe2\x80\x9daskeesikurssiin\xe2\x80\x9d kuului p\xc3\xa4\xc3\xa4n ajeleminen puolittain, mudan hierominen kasvoihin, julkinen masturbointi, takapuolen piiskaaminen sek\xc3\xa4 muita \xe2\x80\x9dpaljoan karkeampiakin temppuja\xe2\x80\x9d. Lukianoksen kuvausta ei tule ottaa liian vakavasti, sill\xc3\xa4 t\xc3\xa4m\xc3\xa4 oli satiirikko, joka tunsi vastenmielisyytt\xc3\xa4 kyynikkoja ja erityisesti Peregrinosta kohtaan.'